અમુક આંદોલન ઘણાં આશ્ચર્યજનક હોય છે. એમાં સરકારી કર્મચારીઓનું વર્ક-ટુ-રુલ આંદોલન તો રમુજી પણ છે. અમને તો શરૂઆતમાં એમ હતું કે આ આંદોલન સરકાર પ્રેરિત અને કર્મચારીઓમાં જાગૃતતા લાવવા થતું હશે. અને કર્મચારીઓ આ અંદોલન દરમિયાન તો કમ-સે-કમ નિયમ પ્રમાણે કામ કરતાં હશે. જેમ કે સમયસર ઓફિસ આવવું, સમયથી પહેલા ઘેર ન જવું, સરકારી વાહનનો ઉપયોગ પર્સનલ કામ માટે ન કરવો, લાંચ ન લેવી, ફાઈલ દબાવી ન રાખવી વિગેરે વિગેરે. પણ પછી અમને કોઈકે જાણકારી આપી કે એ અમારી નાસમજ હતી. આ વર્ક-ટુ-રુલ પછીનાં નંબરે અનિશ્ચિત મુદતના બોલે તો ફ્લેક્સિબલ ઉપવાસ આવે છે. આમાં સમય સંજોગો જોઈને પલટી મારવાનો રસ્તો ખુલ્લો રાખવામાં આવે છે. જો આંદોલનમાં જ્યારે નેતાઓને ‘હવે પછી શું કરવું ?’ તે સમજ ન પડે ત્યારે તેઓ અમુક તમુક દિવસે આશ્ચર્ય જનક કાર્યક્રમ આપવાની જાહેરાત કરે છે. આશ્ચર્યજનક કાર્યક્રમમાં તમે કઇક નવું જોવા મળશે એવું વિચારીને પહોચો તો ગેરન્ટેડ ગીફ્ટમાં જેમ પ્લાસ્ટીકનો ડબ્બો નીકળે એમ ખબર પડે કે અહિ તો ગધેડા ઉપર નેતાનો ફોટો લગાડી સરઘસ કાઢવાનું છે ! હવે આમાં નેતાને શું ફેર પડે ? હા, ગધેડાઓને ખોટું જરૂર લાગી શકે !